‘Guptas wil SA in kolonialistiese speelterrein omskep’Atul Gupta (Argieffoto) Die Suid-Afrikaanse Kommunistiese Party (SAKP) het Dinsdag gesê die Gupta-familie wil Suid-Afrika weer in ŉ “semi-kolonialistiese speelterrein” omskep. Jacob Mamabolo, SAKP-sekretaris in Gauteng, het gesê net soos die destydse mynmonopolieë van die imperialistiese Westerse lande mynsinkgate en besoedelde hole agtergelaat het, so gaan die Guptas Suid-Afrika met ŉ rommelstatus-kredietgradering los. “Die Guptas wil Suid-Afrika terugsit, weer in ŉ semi-kolonialistiese speelterrein omskep en hulle dan uiteindelik uit die voete maak na Dubai.” Die Gupta-familie is die afgelope tyd gereeld daarvan beskuldig dat hulle mag oor pres. Jacob Zuma het, veral ná die omstrede staatskapingverslag deur Thuli Madonsela, die voormalige openbare beskermer. Kritici het die onlangse kabinetskommeling wat Pravin Gordhan, voormalige minister van finansies, en Mcebisi Jonas, sy adjunk, se afdankings tot gevolg gehad het, beskryf as ŉ poging van dié familie om vrye toegang te hê tot die land se beursie. “Die Guptas het verder gepoog om ons land se instellings en banke te kaap deur hul eie bank te stig,” het Mamabolo gesê. “Ons het kennis geneem van hul onderhandelinge met Habib-bank wat saam met die Venda Burial Society-bank (VBS) werk. VBS het aan Zuma die R7,8 miljoen geleen, die gedeelte van die R264 miljoen vir Nkandla wat hy moes terugbetaal,” het Mamabolo gesê. “Ons is ook bewus dat VBS met die Twaalf Apostels Kerk, wat 6,8 miljoen lede het, onderhandel om vir die lede OTM-kaartjies uit te deel wat hul nuwe bank nou in dieselfde liga as Absa, Standard Bank, Nedbank en Capitec sal plaas. Ons weet dat die Guptas hul eie bank soek wat hul eie korrupte en onwettige agendas kan voortdryf. Hulle wil ook uiteindelik die betaling van die maatskaplike toelaes behartig,” het Mamabolo gesê. Die SAKP sal volgende Vrydag voor die nasionale tesourie in Pretoria betoog.